ຈໍເຈັຽເວົ້າວ່າ ກຳລັງມີການກໍ່ກະບົດ ທີ່ນັ້ນ
ຂ່າວສຳຄັນອື່ນໆ: ແມ່ຍິງ ຖືພາມານ ຄົນອັງກິດ ຈະຖືກ ດຳເນີນຄະດີ ຢູ່ລາວ; ຕຳຣວດປາກິສຖານ ກ່າວວ່າ  ການ ໂຈມຕີ ດ້ວຍຣະເບີດ ສະລະຊີບ ເຮັດໃຫ້ມີ ຜູ້ເສັຽ
ຣັຖມຸນຕຣີ ປ້ອງກັນປະເທດ GEORGIA ກ່າວວ່າ ກຳລັງ ມີການ ກໍ່ກະບົດຂຶ້ນທີ່ຄ້າຍ ທະຫານ ແຫ່ງນຶ່ງ ຂອງ GEORGIA ຢູ່ນອກ ນະຄອນຫຼວງ TBILISI ເຈົ້າໜ້າທີ່ ກ່າວວ່າ ໄດ້ມີການ ຄົ້ນພົບ ແຜນການ ກໍ່ຣັຖປະຫານ ໃນມື້ນີ້ທີ່ຄ້າຍ MUKHROVANI ເຂົາເຈົ້າ ເວົ້າວ່າ ຈຸດປະສົງ ໃນການ ລຸກຮືຂຶ້ນ ກໍແມ່ນເພື່ອຣົບກວນ ການຊ້ອມຣົບ ທາງທະຫານ ຂອງ ອົງການ ນາໂຕ້ ໃນ GEORGIA ແລະວ່າການລຸກຮືຂຶ້ນ ໃນຄັ້ງນີ້ ແມ່ນ ໄດ້ຮັບ ການສນັບ ສນຸນ ຈາກຣັດເຊັຽ ໃນເດືອນແລ້ວ ມົສກູ ໄດ້ຮຽກຮ້ອງ ໃຫ້ອົງການ ນາໂຕ້ ເລື່ອນ ການຊ້ອມຣົບ ໃນGEORGIA ອອກໄປ ແຕ່ອົງການ ນາໂຕ້ ໄດ້ປະຕິເສດ ທີ່ຈະເລື່ອນ ເວລາ ໃນການ ຊ້ອມຣົບຊຶ່ງຈະ ເລີ້ມຂຶ້ນ ໃນວັນທີ 6 ພຶສະພານີ້ ອົງການ ນາໂຕ້ ກ່າວວ່າ ການຊ້ອມຣົບຊື່ງໄດ້ມີ ການວາງແຜນກັນ ໃນປີກາຍ ມີຈຸດປະສົງ ເພື່ອປັບປຸງ ການປະສານງານລະຫວ່າງ ສະມາຊິກ ຂອງອົງການ ນາໂຕ້ ແລະປະເທດ ພາຄີ ແລະຈະມີ ທະຫານ 1 ພັນ 300ຄົນ ຈາກ 19 ປະເທດ ເຂົ້າຮ່ວມ ຕຳຣວດ ປາກິສຖານ ກ່າວວ່າ ຜູ້ໂຈມຕີ ດ້ວຍຣະເບີດ ສະລະຊີບ ຄົນນື່ງໄດ້ຂັບຣົດ ແລ່ນເຂົ້າຕຳ ຣົດທະຫານ ຄັນນຶ່ງ ໃນເຂດ ພາກຕາເວັນຕົກ ສຽງເໜືອເຮັດໃຫ້ ພົລເຮືອນ 4 ຄົນ ແລະທະຫານ ຄົນນຶ່ງ ເສັຽຊີວິດ ເຈົ້າໜ້າທີ່ ກ່າວວ່າການໂຈມຕີ ດັ່ງກ່າວ ມີຂຶ້ນ ໃນມື້ນີ້ ທີ່ດ່່ານກວດ ແຫ່ງນຶ່ງ ໃກ້ໆເມືອງPESHAWAR ໃນເຂດ KHYBER ຊື່ງເປັນເຂດ ເຄິ່ງປົກຄອງ ຕົນເອງ ຂອງຊົນເຜົ່າທີ່ກຳລັງ ປະສົບກັບ ຄວາມວຸ້ນວາຍ ນອກນັ້ນ ຍັງມີ ຢ່າງນ້ອຍ 21 ຄົນ ໄດ້ຮັບບາດເຈັບ ຮວມທັງ ເດັກນ້ອຍ ຫລາຍໆຄົນ ເຈົ້າໜ້າທີ່ ຄົນນຶ່ງ ໃນໜ່ວຍ ທຳລາຍຣະເບີດ ກ່າວວ່າ ຣົດຂອງ ຜູ້ໂຈມຕີ ບັນທຸກ ດິນຣະເບີດ ປະມານ 85 ກິໂລ ຍັງບໍ່ທັນມີ ກຸ່ມໃດ ອ້າງເອົາ ຄວາມຮັບ ຜິດຊອບ ໃນການ ໂຈມຕີ ຄັ້ງນີ້ເທື່ອ ແຕ່ເຈົ້າໜ້າທີ່ ປາກິສຖານ ກ່າວວ່າ ການສູ້ຣົບ ລະຫວ່າງ ທະຫານ ຣັຖບານ ແລະພວກຫົວຮຸນແຮງ ທາລີບານ ໄດ້ເພີ້ມ ທະວີຂຶ້ນ ຢູ່ໃນເຂດ ດັ່ງກ່າວ ຊື່ງເປັນການບັ່ນທອນ ຂໍ້ຕົກລົງ ຢຸດຍິງ ທີ່ມີອາຍຸໄດ້ 3 ເດືອນ ຕື່ມຂຶ້ນ ສປປ ລາວ ກ່າວວ່າ ແມ່ຍິງ ຖືພາມານ ຄົນອັງກິດ ທີ່ໄດ້ ຖືກຈັບ ໃນເດືອນສິງຫາ ປີກາຍ ໃນຂໍ້ຫາ ລັກລອບ ຢາເສບຕິດນັ້ນ ຈະຖືກ ນຳໂຕ ຂຶ້ນສານ ພາຍໃນອາທິດໜ້າ ທ່ານເຄນທອງ ນວນທະສິງ ໂຄສົກ ຂອງຣັຖບານ ລາວ ກ່າວຕໍ່ VOAໃນວັນອັງຄານ ມື້ນີ້ວ່າ ສາເຫດ ໃນການເລື່ອນ ການດຳເນີນ ຄະດີ ອອກໄປ ກໍແມ່ນເພື່ອຊອກຫາ ທະນາຍຄວາມ ມາສູ້ ຄະດີ ໃຫ້ນາງ SAMANTHA OROBATOR ທ່ານເຄນທອງບໍ່ຍອມ ໃຫ້ການຢືນຢັນ ກ່ຽວກັບ ຂໍ້ຫາ ຕໍ່ນາງ OROBATOR ແຕ່ທ່ານກ່າວໃນວັນຈັນ ວານນີ້ວ່າ ການດຳເນີນຄະດີ ຈະເປັນໄປ ຢ່າງຍຸຕິທັມ ແລະກໍບໍ່ມີຜູ້ໃດ ຖືກປະຫານ ຊີວິດ ຢູ່ລາວ ໃນໄລຍະ ປະມານ 20 ປີຜ່ານມານີ້ ອົງການREPRIEVE ຊຶ່ງເປັນ ອົງການ ໃຫ້ຄວາມ ຊ່ອຍເຫລືອ ທາງດ້ານ ກົດໝາຍ ເພື່ອການກຸສົນທີ່ມີ ສຳນັກງານ ຢູ່ປະເທດ ອັງກິດ ກ່າວວ່າ ແມ່ຍິງ ຄົນອັງກິດ ອາຍຸ 20 ປີຜູ້ນີ້ ອາດຈະ ປະເຊີນ ກັບໂທດ ປະຫານ ຊີວິດດ້ວຍ ການຍິງເປົ້າ ຖ້າຖືກພົບເຫັນວ່າ ມີຄວາມຜິດ ນາງ ANNA MORRIS ທະນາຍຄວາມ ຂອງອົງການ REPRIEVEເວົ້າວ່າ ນາງ OROBATOR ຖືກກ່າວຫາວ່າ ມີຢາ ເຮໂຣອີນ 680 ກຣາມ ຢູ່ໃນຄວາມຄອບຄອງ ເວລານາງ ຖືກຈັບ ທີ່ສນາມບິນ ວັດໄຕ ໃນປີ ກາຍນີ້ ຣັຖບານ ທະຫານ ມຽນມາ ໄດ້ປະຕິເສດ ຕໍ່ການ ຂໍອຸທອນ ໃຫ້ປ່ອຍ ທ່ານນາງອອງຊານ ຊູຈີ ຜູ້ນຳ ປະຊາ ທິປະໄຕ ໃນປະເທດ ດັ່ງກ່າວ ຈາກການ ກັກບໍຣິເວນ ທ່ານKYI WIN ທະນາຍຄວາມ ຂອງ ທ່ານນາງ ອອງຊານ ຊູຈີ ກ່າວວ່າ ເຈົ້າໜ້າທີ່ ເວົ້າວ່າຄຳຮ້ອງຂໍ ອຸທອນ ບໍ່ແຂງ ແຮງພໍ ທ່ານນາງ ອອງຊານ ຊູຈີ ທີ່ເຄີຍ ໄດ້ຮັບ ລາງວັນໂນແບລ ຂແນງ ສັນຕິພາບ ໄດ້ຖືກກັກ ບໍຣິເວນມາ ເປັນເວລາ 13 ປີ ຂອງໄລຍະ 19 ປີຜ່ານມາ ຮວມທັງ ໃນ ຮອບ 6 ປີທີ່ຜ່ານມານີ້ ໃນເດືອນ ຕຸລາປີແລ້ວ ທ່ານ KYI WINໄດ້ຍື່ນ ການຂໍອຸທອນ ຕໍ່ຣັຖບານ ໂດຍ ໂຕ້ແຍ້ງວ່າ ທ່ານນາງ ອອງຊານ ຊູຈີ ບໍ່ໄດ້ເປັນພັຍ ຂົ່ມຂູ່ ຕໍ່ຄວາມ ໝາຍຄົງ ຂອງປະເທດ ການກັກ ບໍຣິເວນ ທ່ານນາງ ອອງຊານຊູຈີ ໄລຍະ ລ່າສຸດ ຈະສິ້ນ ສຸດລົງ ໃນວັນທີ 27 ເດືອນນີ້ ການປະຕິເສດຂອງຣັຖບານ ມີຂຶ້ນ ບໍ່ເທົ່າໃດມື້ ຫລັງຈາກ ພັກສັນນິບາດ ແຫ່ງຊາດ ເພື່ອ ປະຊາທິປະໄຕ ຂອງທ່ານນາງ ອອງຊານ ຊູຈີ ໄດ້ຮຽກຮ້ອງ ໃຫ້ປ່ອຍທ່ານນາງ ໃນສັບ ປະດາແລ້ວ ພັກດັ່ງກ່າວ ເວົ້າວ່າ ຕົນຈະ ພິຈາຣະນາ ເຂົ້າຮ່ວມ ໃນການ ເລືອກຕັ້ງຂອງພວກ ທະຫານ ໃນປີ 2010 ຖ້າຣັຖບານ ຫາກປ່ອຍ ພວກຜູ້ນຳ ຂອງພັກ ຮວມທັງ ທ່ານນາງອອງຊານ ຊູຈີ ອົງການ ນິຣະໂທດກັມ ສາກົນ ຫຼື AMNESTY INTERNATIONAL ໄດ້ພິມ ເຜີຍແຜ່ລາຍງານໃໝ່ ສະບັບນຶ່ງ ທີ່ເວົ້າວ່າ ເຈົ້າໜ້າທີ່ຈີນ ໄດ້ຂົ່ມຂູ່ ແລະໄດ້ຈັບກຸມຄຸມຂັງ ແບບຜິດ ກົດໝາຍ ພໍ່ແມ່ ແລະຍາດ ພີ່ນ້ອງ ຂອງພວກ ເດັກນ້ອຍ ທີ່ໄດ້ເສັຽຊີວິດ ຍ້ອນ ແຜ່ນດິນໄຫວ ຮ້າຍແຮງ ທີ່ແຂວງ SICHUAN ໃນປີກາຍນີ້ ລາຍງານເວົ້າວ່າ ນອກນັ້ນ ພວກເຈົ້າໜ້າທີ່ ຍັງໄດ້ ຮາວີ ຣົບກວນ ຂອງພວກ ນັກເຄື່ອນໄຫວແລະ ທະນາຍຄວາມ ທີ່ພະຍາຍາມ ຈະໃຫ້ການ ຊ່ອຍເຫລືອ ແກ່ພວກ ເຂົາເຈົ້າ ລາຍງານກ່າວວ່າ ເຈົ້າໜ້າທີ່ ຍັງໄດ້ ປະຕິເສດ ບໍ່ໃຫ້ພວກ ພໍ່ແມ່ ທີ່ເສົ້າໂສກ ເສັຽໃຈໄປຫາ ເຈົ້າໜ້າທີ່ສານ ເວລາ ພວກເຂົາເຈົ້າ ພະຍາຍາມ ຢາກຮູ້ຈັກວ່າ ແມ່ນໃຜເປັນຜູ້ ຮັບຜິດຊອບ ຕໍ່ການ ພັງລົງ ຂອງໂຮງຮຽນ ແລະການ ເສັຽຊີວິດ ຂອງພວກລູກໆເຂົາເຈົ້າ ກຸ່ມດັ່ງກ່າວ ຮຽກຮ້ອງ ໃຫ້ເຈົ້າໜ້າທີ່ຈີນ ຢຸດເຊົາ ຮາວີຣົບກວນ ພວກເຄາະຮ້າຍ ແລະ ໃຫ້ການ ຊ່ອຍເຫລືອ ພວກເຂົາເຈົ້າແທນ ໃນການເລີ້ມຕົ້ນ ຊີິວິດໃໝ່ ການພິມ ເຜີຍແຜ່ ລາຍງານ ທີ່ວ່ານີ້ ມີຂຶ້ນ ນຶ່ງອາທິດກ່ອນໜ້າ ວັນຄົບຮອບ ນຶ່ງປີ ເຫດການ ແຜ່ນດິນໄຫວ ໃນແຂວງ SICHUAN ຊຶ່ງເຮັດໃຫ້ມີ ຜູ້ເສັຽ ຊີວິດ ຫລື ຫາຍສາບສູນ ຫຼາຍກວ່າ 80 ພັນຄົນ ເຮືອບິນ ໂດຍສານ ຮັບໝົາລຳນຶ່ງ ຂອງ ເມັກຊິໂກ ໄດ້ເດີນທາງໄປເຖິງ ປະເທດຈີນ ໃນມື້ນີ້ ບ່ອນທີ່ ເຮືອບິນລຳນີ້ ຈະຢຸດແວ່ ຫລາຍໆເມືອງເພື່ອຮັບເອົາ ຊາວເມັກຊິໂກ ທີ່ຖືກກັກ ບໍຣິເວນ ປະມານ 70 ຄົນ ທີ່ນັ້ນຍ້ອນຢ້ານ ພວກເຂົາເຈົ້າ ເປັນໄຂ້ ຫວັດໃຫຍ່ H1N1 ການສົ່ງ ເຮືອບິນ ໄປເອົາຊາວເມັກຊິໂກ ເຫລົ່ານີ້ ມີຂຶ້ນ ບໍ່ເທົ່າໃດ ຊົ່ວໂມງ ຫລັງຈາກ ເລຂາທິການໃຫຍ່ ອົງການ ສະຫະປະຊາຊາດ ທ່ານ BAN KI-MOON ໄດ້ປະກາດວ່າ ອົງການອະນາມັຍໂລກ ຍັງບໍ່ທັນ ມີແຜນການ ໃນເວລາ ນີ້ເທື່ອ ທີ່ຈະຍົກ ຣະດັບ ການເຕືອນຂຶ້ນຕື່ມອີກ ກ່ຽວກັບ ເຊື້ອໄວຣັສ ທີ່ຮູ້ກັນ ໂດຍ ທົ່ວໄປວ່າ ເປັນໄຂ້ຫວັດໝູນັ້ນ ອົງການ ອະນາມັຍໂລກ ກ່າວວ່າ ມີຜູ້ປ່ວຍ ທີ່ໄດ້ຮັບ ການຢືນຢັນແລ້ວ ຫລາຍກວ່າ 1000 ກໍຣະນີ ໃນປີ 21 ປະເທດ ການກັກ ບໍຣິເວນ ຊາວເມັກຊິໂກໃນປະເທດຈີນ ແລະອີກ ຫລາຍຮ້ອຍຄົນ ຢູ່ໃນຮົງກົງ ໂດຍ ເຈົ້າໜ້າທີ່ ຈີນນັ້ນໄດ້ພາໃຫ້ເກີດ ມີການ ຖົກຖຽງ ໂຕ້ແຍ້ງ ປະທານາທິບໍດີ ເມັກຊິໂກ ໄດ້ກ່າວຫາຈີນວ່າ ມີການ ຈຳແນກ ກີດກັນ ພວກນັກ ການທູດ ເມັກຊິໂກ ກ່າວວ່າ ປະຊາຊົນເຂົາເຈົ້າ ໄດ້ຖືກກັກ ບໍຣິເວນ ໂດຍບໍ່ມີ ຮ່ອງຮອຍວ່າ ມີອາການປ່ວຍ ແຕ່ຢ່າງໃດ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ